Un bărbat şi-a vândut maşina, apoi a sunat la Poliţie să anunţe că a fost victima unui furt, în Constanţa.
Un constănțean a sunat la poliție să reclame că persoane necunoscute i-au furat autoutilitara care se afla parcată în oraș. În acest fel, el a estimat că prejudiciul se situează la 2.500 de lei.
"În urma cercetărilor efectuate, polițiștii au constatat că persoana vătămată ar fi înstrăinat de bunăvoie autoutilitara unui bărbat de 26 de ani, încă din luna noiembrie 2023, predându-i ambele chei ale autovehiculului. Astfel, bărbatul de 26 de ani, ar fi înstrăinat la rândul său autoutilitara unui alt tânăr, de 25 de ani. Autoutilitara a fost descoperită în posesia bărbatului de 25 de ani, fiindu-i lăsată în custodie până la definitivarea cercetărilor", potrivit IPJ Constanța, scrie antena3.ro.
În acest caz a fost întocmit dosar penal pentru inducere în eroare a organelor judiciare.